เซี่ยงไฮ้คอมโพสิตปิดบวก 4.23 จุด รับแบงก์ชาติจีนอัดฉีดเงินเข้าระบบ
เซี่ยงไฮ้คอมโพสิตปิดบวก 4.23 จุด รับแบงก์ชาติจีนอัดฉีดเงินเข้าระบบ
18 ม.ค. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ขยับขึ้นเล็กน้อย โดยดัชนีเซี่ยงไฮ้คอมโพสิตขยับขึ้น 4.23 จุด หรือ 0.14% ปิดที่ 3,113.01 จุด โดยถึงแม้นักลงทุนวิตกกังวลเกี่ยวกับการอนุมัติการซื้อขายหุ้นไอพีโอเพิ่มเติม แต่การที่ธนาคารกลางจีนได้อัดฉีดเงินเข้าสู่ระบบต้อนรับเทศกาลตรุษจีนก็ได้ช่วยพยุงตลาดให้ปิดแดนบวกได้
ธนาคารกลางจีน (PBOC) ได้อัดฉีดเม็ดเงิน 4.1 แสนล้านหยวน (6 หมื่นล้านดอลลาร์) เข้าสู่ตลาด ผ่านการดำเนินงานทางตลาดเงิน (Open Market Operations) หรือ OMO ในวันนี้ ทำสถิติสูงสุดนับตั้งแต่ปี 2547 เพื่อรองรับความต้องการเงินสดก่อนช่วงเทศกาลตรุษจีนในสัปดาห์หน้า
ในขณะที่สำนักงานสถิติแห่งชาติจีนเปิดเผยว่า ราคาบ้านของจีนในเดือนธ.ค.ชะลอตัวลง โดยราคาบ้านใหม่ปรับตัวเพิ่มขึ้นใน 46 เมืองช่วงเดือนธ.ค. เทียบกับเดือนพ.ย.ที่ราคาบ้านใหม่ปรับตัวเพิ่มขึ้นใน 55 เมือง
สถิติดังกล่าวสะท้อนให้เห็นถึงตลาดอสังหาริมทรัพย์ที่ยังคงชะลอตัวลงในเดือนธ.ค. ภายหลังจากที่ทางการจีนได้ใช้มาตรการเพื่อควบคุมอสังหาริมทรัพย์